Document ID: /roh_data/filtered/fineweb-2-filterrobots_roh.jsonl.gz/38925

Ina saira arriva ina gruppa da Gals en il vitg dad Asterix ed Obelix, tranter els er Adrenaline, la figlia da Vercingetorix. Quel è stà cumandant dals Gals en la guerra cunter l'imperatur Julius Caesar. Il cumbat han ils Gals pers, Gallia è sut controlla da Roma (cun excepziun dal vitg dad Asterix).
Ils accumpagnaders dad Adrenaline vulan zuppar ella en il vitg dals Romans e rapinar ella, sco simbol dal triunf. Adrenaline è dentant ina rebella che vul viver en libertad: Ina notg fugia ella, cun l'agid d'in pèr giuvenils dal vitg. La tschertga cumenza.
Giuvenils en il focus
Ina giuvna rebella, ch'arriva en in vitg quiet, plitost conservativ: en quel scenari han l'autur Jean-Yves Ferri ed il dissegnader Didier Conrad vesì grond potenzial. Tut il cudesch tracta da differenzas e dals conflicts tranter giuvens e lur geniturs u simplamain persunas pli veglias.
Uschia sa dosta Adrenaline da trair en in vestgì. Dus figls or dal vitg s'opponan envers lur babs. Quels vulessan numnadamain, ch'ils figls emprendian la medema professiun sco els. Pli tard s'agitan ils trais giuvenils da la chatscha excesiva sin ils portgs selvadis – surtut per Obelix betg da chapir. Quai ha tschertas parallelas cun ils moviments da «Friday for future». Quai saja dentant «mo casualitad», manegian ils auturs.
Allusiuns e gieus da pleds
Er la nova istorgia porscha differentas allusiuns ed ina pluna clischés. Uschia porta Adrenaline ina sort collier, che guarda or sco uregliers per tadlar musica. In dals giuvens fabritgescha ina chapellina che sumeglia ferm ad in chapitscha ch'è oz moderna.
RR actualitad 08:00